Diskriminasie in die werksplek - LWO Werkgewersorganisasie
Home » News » Diskriminasie in die werksplek
In die werksplek word daar onderskeid getref tussen regverdige diskriminasie en onregverdige diskriminasie:
Regverdige diskriminasie verwys na wanneer die werkgewer regverdigbare besigheidsredes het in terme van operasionele vereistes, om ‘n werknemer verskillend te behandel. Wanneer daar ‘n verskil in diensvoorwaardes is by werknemers wat dieselfde of substantief dieselfde werk, of van gelyke waarde verrig, moet die werkgewer dit kan regverdig. Regverdigbare gronde sluit in:
Senioriteit of diensjare
Vermoë of bevoegdheid
Individu se werksprestasie
Afwykings veroorsaak deur organisatoriese herstrukturering
Die tydelike aard van ‘n persoon se rol (byvoorbeeld waar ‘n werknemer in ‘n hoër posisie waarneem)
Addisionele erkenning vir skaars vaardighede of markkragte wat ‘n vergoedingspremie plaas op sekere rolle
Enige ander relevante faktore wat nie lei tot direkte of indirekte onregverdige diskriminasie
Onregverdige diskriminasie verwys na wanneer die werkgewer se optrede in breuk maak op die werknemer se gevestigde regte. Werkgewers moet daarop let om nie op die volgende areas teen werknemers te diskrimineer nie:
Daar ontstaan dikwels geleenthede in die werksplek ten opsigte van opleiding en verdere studie, beskikbare poste, bevordering, asook die geleentheid om te werk wanneer die werkgewer korttyd implementeer, ensovoorts. Dit is belangrik dat die werkgewer in alle gevalle werknemers ‘n gelyke kans gee om in aanmerking te kom vir geleenthede in die werksplek.
Vasgestelde of amptelike wyses om ‘n situasie in die werksplek te hanteer, word in plek gestel om werknemers en werkgewers in te lig rondom nodige stappe wat gevolg moet word wanneer ‘n spesifieke insident plaasvind. Vasgestelde prosedures moet op alle werknemers van toepassing wees om te verseker dat eenvorminge werkswyses en gelykheid gehandhaaf word, soos byvoorbeeld wanneer werknemers aansoek doen om verlof.
Toepas van dissipline
Duidelike reëls en riglyne verseker dat wrywing en misverstande beperk word wat weer produktiwiteit en ‘n positiewe werksomgewing bevorder. Reëls in die werksplek is op alle werknemers van toepassing en moet dissipline ook so toegepas word. Daar is verskillende tipes wangedrag in die werksplek wat wissel van minder ernstige oortredings tot baie ernstige oortredings, wat beïnvloed word deur die werknemer se tipe werk en verantwoordelikheid, die (moontlike) gevolge van die oortreding, asook die impak van die oortreding op die werknemer-werkgewer se vertrouensverhouding. Elke oortreding moet dus op eie meriete beoordeel word en is dit uiters belangrik dat die werkgewer dissipline konsekwent toepas en nie party werknemers uitsonder nie.
Werksomstandighede en diensvoorwaardes
Dit is die werkgewer se plig om ‘n veilige werksomgewing te skep vir alle werknemers, asook die nodige hulpbronne (insluitende die kwaliteit van en toegang tot hulpbronne) te verskaf. Sodoende het werknemers ‘n gelyke kans het om pligte uit te voer met verwysing na kwaliteit en kwantiteit.
‘n Werknemer se vergoedingspakket kan bestaan uit ‘n salaris, voordele (pensioen, voorsiening vir aftrede, mediese fonds, selfoontoelaag, ens.), rantsoene, akkommodasie, bonusse en verhogings. Ander voordele is egter nie verpligtend nie en op diskresie van die werkgewer. Wanneer vergoeding gekoppel word aan werksprestasie soos bv. ‘n bonus of verhoging, is dit uiters belangrik dat die werkgewer werknemers deurlopend evalueer en rekord hiervan te hou as bewys dat die werkgewer billik opgetree het.
Sake by die KVBA
Indien ‘n saak van onregverdige diskriminasie verwys word na die KVBA sal die kommissaris altyd die volgende twee aspekte ondersoek. Eerstens, was die werknemer se waardigheid aangetas, en tweedens of die werkgewer die werknemer se eienskappe objektief beoordeel het.